**2. napirendi pont**

**Piliscsév Község Önkormányzata 2015. évi költségvetésének**

**szöveges indoklása**

**Tisztelt Képviselő-testület!**

Az államháztartásról szóló 2011. évi CXCV. törvény (Áht.) 23-24. §-ában, az államháztartásról szóló törvény végrehajtásáról szóló 368/2011. (XII. 31.) Korm. rendeletben, valamint a Magyarország helyi önkormányzatairól szóló 2011. évi CLXXXIX. törvényben foglaltaknak megfelelően a mellékelt költségvetés - tervezetet terjesztem a Pénzügyi és Településfejlesztési Bizottság elé.

Az előterjesztés a Magyarország 2015. évi központi költségvetéséről szóló 2014. évi C. törvény, és egyéb törvények, törvénymódosítások rendelkezéseinek figyelembevételével történt.

**I. Az önkormányzat költségvetése**

# 1. Bevételek

2015. évi összes tervezett bevételünk a pénzmaradvánnyal együtt 293.514 eFt. *(I.1. melléklet)*

# *Intézményi működési bevételek*

Az intézményi működési bevételeket részletesen az *I.4. melléklet* tartalmazza. Az előző évi teljesítés adatait figyelembe véve terveztük a szolgáltatásból származó, illetve az egyéb sajátos bevételeket (esküvő, közterület foglalás, haszonbérleti díj). A tavalyinál előre láthatólag kisebb mértékű lesz a kamatbevételünk, valamint a bérleti díjból származó bevétel is. A táblázat megfelelő sora az orvosi rendelő és a „faház” bérleti díját tartalmazza, összesen 1.020 eFt-ot. Az előterjesztés összeállításáig nem kaptunk információt a Tisztítóművel kapcsolatos idei bevételekről és kiadásokról, ezért azokat nem tartalmazzák a táblázatok. Az ellátási díjból származó bevételek tervezésénél a térítési díjak változását és az étkező gyermekek számának változását is figyelembe vették az intézményvezetők. Összességében az Önkormányzat intézményi működési bevételei várhatóan 8.778 eFt-ot tesznek ki.

# *Önkormányzat sajátos működési bevételei (I.2. melléklet)*

Önkormányzatunk 2015. évi sajátos működési bevételei mindösszesen 57.800 eFt-ot jelentenek.

A magánszemélyek kommunális adójából származó bevétel tervezésénél a 2014-ben kivetett és befolyt adó összegét, valamint a hátralék mértékét vettük figyelembe. A 2015. évre tervezett bevétel 4.600 eFt.

Helyi iparűzési adó adónemen a vállalkozások folyamatos gazdasági visszaesése miatt eddig nem keletkezett bevétel kiesés. Figyelembe véve azonban, hogy az idei évben nem várható ideiglenes iparűzési adó bevétel (pl. vasúti építkezés), valamint hogy a 2014. évi záráskor 7 millió forint túlfizetés mutatkozott ezen az adónemen, kevesebb (46 millió forint) bevétellel számoltunk.

Gépjárműadó adónemnél a 2015. évre adóemelés nem történt, a gépkocsik számának emelkedése sem várható. A 2015. évi kivetett adóból származó bevétel 60 %-át továbbra is át kell utalnunk a Magyar Államkincstárnak. A tervezésnél figyelembe vettük az előző évek hátralékának behajtását is, így a várható bevétel 6,5 millió forint.

A talajterhelési díj tekintetében jelentősebb adóbevétel nem várható, az előző évek hátralékából befolyó összeggel, 100 eFt-tal terveztünk.

A pótlék és bírság összege nem tervezhető, az előző évek hátraléka sem minden esetben hajtható be. 2015. évre a tervezett bevétel 400 eFt.

A bírság, szabálysértési bírság befizetéséből 200 eFt-os bevétellel számoltunk.

# *Önkormányzat költségvetési támogatása (I.3. számú melléklet)*

Az alábbi táblázat összefoglalja Piliscsév Község Önkormányzata 2015. évi állami támogatását, viszonyítva azokat az előző év adataihoz.

|  |  |  |
| --- | --- | --- |
|  |  | Ft |
| **Megnevezés** | **2014** | **2015** |
| Népességszám | 2416 | 2431 |
| Önkormányzati hivatal működésének támogatása | 55 509 600 | 55 326 400 |
| Települési önkormányzatok üzemeltetési, igazgatási, sport-és kulturális feladatai | 10 691 406 | 11 117 240 |
| Lakott külterülettel kapcsolatos feladatok | 53 981 | 53 550 |
| Egyéb kötelező önkormányzati felad ellátása | 6 523 200 | 6 563 700 |
| Pénzbeli szociális ellátások | 8 394 879 | 11 369 940 |
| beszámítás összege | -12 329 300 | -3 605 278 |
| Könyvtár közművelődés | 2 754 240 | 2 771 340 |
| Óvodapedagógusok és az óvodapedagógusok munkáját közvetlenül segítők bértámogatása | 40 311 200 | 39 967 100 |
| Óvodaműködtetési támogatás | 4 069 333 | 4 806 667 |
| Gyermekétkeztetés támogatása | 4 993 920 | 7 996 800 |
| Gyermekétkeztetés üzemeltetési tám. | 1 918 037 | 2 557 063 |
| **Állami támogatás mindösszesen:** | **122 890 496** | **138 924 522** |

Az *önkormányzati hivatal működésének támogatását* idén is a székhely településnek utalja az Államkincstár*.* Az 55.326 eFt-os összegteljes mértékben átadásra kerül a Közös Önkormányzati Hivatal számára, intézményfinanszírozásként.

A *településüzemeltetéshez*, az *óvodai bérhez és működtetéshez*, valamint az *egyéb önkormányzati feladatokhoz* kapcsolódó támogatások kis mértékben emelkedtek, a *gyermekétkeztetés* támogatása azonban jelentős mértékben, mintegy 3.642 eFt-tal nőtt.

Az állami támogatás főösszegének jelentős emelkedését okozta a beszámítás összegének csökkenése. A beszámítás összege a 2013. évi iparűzési adóalappal, valamint a települési önkormányzat egy lakosra jutó adóerő-képességével van összefüggésben. (Az Államkincstár által számított adat.)

A pénzbeli és természetbeni szociális ellátások rendszere 2015. évben jelentős mértékben átalakul. Az átalakítások fő elemeiről az előterjesztés **2. Kiadások**/*Segélyek* fejezete részletesebb tájékoztatást ad. Az önkormányzat pénzbeli szociális ellátások jogcímen 11.369 eFt-ot kap 2015-ben.

# *Felhalmozási bevételek (I.2. melléklet)*

2015-ben előre láthatólag nem kerül sor önkormányzati ingatlan értékesítésére, ezért az eredeti költségvetésben nem tervezünk felhalmozási bevétellel.

# *Pénzeszköz átvétel (I.2. melléklet)*

Önkormányzatunk a MEP-től a védőnői szolgálat és az iskola egészségügyi ellátás finanszírozásához kap hozzájárulást, várhatóan 3.500 eFt összegben.

# *Pénzmaradvány (I.1 . melléklet)*

A 2014. évet **76.640 eFt** pénzmaradvánnyal zártuk.

Mivel ezt az összeget az alább felsorolt elkötelezettségek terhelik, a fennmaradó szabad pénzmaradvány 13.289 eFt, melyből általános tartalékként 10.146 eFt-ot tartalmaz az előterjesztés.

# A 2014. évi pénzmaradványt az alábbi elkötelezettségek terhelik:

- óvoda 2014. évi gázdíj befizetése: 1.432 eFt

- óvodai dolgozók 2014. évi számlavezetési díja: 200 eFt

- Műv. Ház (szennyvízcsat. aknája): 150 eFt

- közfoglalkozt. bér előlege: 1.404 eFt

- szociális tűzifa pály.: 605 eFt

-2015. évi állami támogatás előleg: 4.856 eFt

- normatíva visszafizetés (2013. évi): 2.750 eFt

**Összesen: 11.397eFt**

Szintén a 2014. évi pénzmaradvány terhére került beépítésre a fejlesztések közé a Hivatal felújítás pályázati összege **(43.254 eFt)**, valamint a Vis Maior pályázatból 2014-ben megérkezett és fel nem használt összeg **(8.700 eFt)**.

**2. Kiadások**

# *Személyi juttatások, járulékok (I.5. melléklet)*

Személyi juttatásként és munkaadót terhelő befizetésként az önkormányzat költségvetése az alábbi bér és járulék költségeket tartalmazza: *igazgatás:* polgármester illetménye, képviselők tiszteletdíja; *községgazdálkodás:* fizikai állományú dolgozók (karbantartók); *közfoglalkoztatás*: önerő összege; *iskolai étkeztetés*: fizikai állományú dolgozó; *óvodai étkeztetés*: fizikai állományú dolgozó; *védőnői szakfeladat.* A bértömeg a törvény által kötelezően előírt emelést tartalmazza (minimálbér illetve garantált bérminimum emelkedése), illetve a dolgozók számlavezetési díját (1.000 Ft/fő/hó).

# *Dologi kiadások*

Az önkormányzat dologi kiadásait a tavalyival közel azonos szinten terveztük. Kivételt képez az *igazgatás*, ahol az energia és bankköltségek emelkedésével számoltunk, valamint a *rendezvény* kormányzati funkció. Az előterjesztés nem tartalmaz adatot a Tisztítóművel kapcsolatos kiadásokról.

# *Segélyek (I.6. melléklet)*

A pénzbeli és természetbeni szociális ellátások rendszere 2015. évben jelentős mértékben átalakul.

A 2014-ben a jegyzői hatáskörben lévő aktív korúak ellátásának megállapítása, 2015-ben a járási hivatal hatáskörébe kerül (foglalkoztatást helyettesítő támogatás, egészségkárosodási és gyermekfelügyeleti támogatás), és 100%-ban központi költségvetési forrásból kerül kifizetésre. Eddig ezekhez a támogatásokhoz az önkormányzat is hozzájárult, általában 10%-os önerővel.

Más ellátások nyújtásáról, jogosultsági feltételeiről az önkormányzatok döntenek az ún. települési támogatás keretében (pl. lakhatással kapcsolatos támogatás). Az ily módon megállapított és kifizetett szociális ellátások esetén azonban nincs mód visszaigénylésre, teljes mértékben az önkormányzatot terhelik.

Fenti változásokra való tekintettel a jegyzői hatáskörbe tartozó segélyek kifizetéséhez szükséges önerőt csökkentettük 1.500 eFt-tal (a Közös Hivatal költségvetésében), az önkormányzati hatáskörbe tartozó segélyek forrását megemeltük 1.000 eFt-tal.

# *Fejlesztések*

Az *I.7.számú melléklet* a Hivatal felújítás, valamint a Vis Maior eseményekre kapott pályázati összeget és a szükséges önerőt tartalmazza.

A 2015. évre javasolt fejlesztési tervek:

* Idősek Klubja átköltöztetése
* intézményi igények:

Óvoda: - festés (árajánlat 965 eFt-ról)

- kerítés pótlásra szorul, állaga romlik, a nagykapu elavult, hamarosan megoldást kell rá keresni

Iskola: - állagmegőrzés • ereszcsatorna javítása (már elkészült 220 eFt)

• víz elvezetés udvaron (~20 eFt)

*- lehetőség szerint cafetéria juttatás a fizikai alkalmazottak számára*

Műv.Ház: - az udvari esőcsatorna csöpögő elemeinek kijavítása, cseréje (kb. 20 ezer Ft, „házi”

kivitelezéssel),

- a hiányzó tornác-oszlop elkészít(tet)ése (kb. 20 ezer Ft anyagköltség),

- a tér felőli vas korlát lefestése (a festék+hígító, ecsetek kb. 20 ezer Ft),

- a fa elemek (udvari és beltéri ajtók) mázolása.

Az intézményekben a legszükségesebb karbantartási munkákat, javításokat saját munkaerővel, közmunkások alkalmazásával igyekszünk megoldani.

# *Átadott pénzeszközök (I.8. melléklet)*

A *civil szervezetek támogatására* a tavalyival megegyező összeget, 4.460 eFt-ot tartalmaz az előterjesztés.

A *Dorog és Térsége Szociális Alapellátó**Központnak* a családsegítő és gyerekjóléti szolgálat működési hozzájárulásaként 1.172 eFt, az Idősek Klubja fenntartásának költségeihez 3.947 eFt átadásával számoltunk.

A *Közös Önkormányzati Hivatalnak* a teljes állami támogatás összegét, 55.326 eFt-ot átadjuk a működési kiadások finanszírozására. Ezen felül a piliscsévi segélyek kifizetéséhez szükséges önerőt (400 eFt) adjuk át.

Intézmény finanszírozásként a Művelődési ház és Könyvtárnak 8.627 eFt-ot, az Egységes Óvoda-bölcsődének 48.194 eFt-ot adunk át.

# *Tartalékok*

A tervezett bevételek és kiadások teljesülése esetén az önkormányzat 2015. évi összes tartaléka 21.543 eFt, amely összegből

- céltartalék (elkötelezettség pénzm. terhére): 11.397 eFt

- általános tartalék: 10.146 eFt.

Az általános tartalék szolgál fedezetül a napkollektorok önrészére, az intézmények állagmegóvásához szükséges karbantartási költségekre, az esetleges cafetéria juttatásokra, valamint az előre nem látható, váratlan kiadásokra.

**II. Piliscsévi Közös Önkormányzati Hivatal költségvetése**

# 1.Bevételek

*Intézmény finanszírozás*

Az önkormányzati hivatal működéséhez az állam 55.326 eFt-tal járul hozzá. Ez az összeg, valamint a pénzmaradvány, teljes mértékben fedezi a hivatal bér és járulék költségeit, valamint a dologi kiadásokat.

Itt szerepel továbbá a piliscsévi segélyek kifizetéséhez szükséges önerő összege, 400 eFt. Ezt Piliscsév önkormányzati hozzájárulásként adja át.

*Önkormányzattól átvett pénz*

Ez a sor tartalmazza a leányvári segélyek kifizetéséhez szükséges önerő összegét, 300 eFt-ot (önkormányzati hozzájárulás).

# 2. Kiadások

*Személyi juttatások és a munkaadót terhelő járulékok*

A Közös Hivatal bér és járulék kiadásait a *II.3. melléklet* mutatja be részletesen.

Az előző évhez viszonyítva a személyi juttatások összege az alábbiak miatt nőtt:

- 3 dolgozó illetményének a garantált bérminimumra történő kiegészítése

- 1 dolgozó átsorolása felsőfokú végzettség megszerzése miatt (2014-ben 6 hónapig magasabb bér, 2015-ben 12 hónapig)

- 1középfokú végzettségű dolgozó helyett 1 felsőfokú végzettségű dolgozó alkalmazása

- 1 fő részmunkaidős dolgozó alkalmazása.

Tekintettel arra, hogy a köztisztviselők bérét meghatározó illetményalap 2006 óta nem emelkedett és az idei évben sem változik, a települések polgármesterei és a jegyző javaslata, hogy a mérlegben céltartalékként elkülönítésre került összegből – az előző évhez hasonlóan - a hivatal dolgozói számára 8.000 Ft/fő/hó béren kívüli juttatás kerüljön megállapításra.

*Dologi kiadások*

A közös hivatal dologi kiadásait a *II.4. melléklet* mutatja be részletesen.

*Segélyek*

Törvény által a Hivatal hatáskörébe rendelt, visszaigényelhető segélyek önrészét tartalmazza a II.5. melléklet.

**III.** **Művelődési ház és Könyvtár költségvetése** (III.1-4. mellékletek)

# 1.Bevételek

*Intézményi működési bevételként* 450 eFt bérleti díjjal számolt az intézményvezető.

Az állami támogatás összege 2.771 eFt, az intézmény pénzmaradványa 474 eFt, az önkormányzati hozzájárulás összege 5.856 eFt.

Várható, hogy 2015-ben érkezik meg a Művelődési Ház számlájára az a pályázati összeg, amelyet az önkormányzat előlegezett meg pályázat előfinanszírozásként.

# 2. Kiadások

A személyi juttatások a törvény által kötelezően előírt emelést tartalmazzák (garantált bérminimum emelkedése), illetve a dolgozók számlavezetési díját (1.000 Ft/fő/hó).

Az intézmény dologi kiadásairól a III/4. számú melléklet tájékoztat.

A Művelődési Ház és Könyvtár 2015. évi működési kiadásai összesen 9.551 eFt-ot tesznek ki.

**IV. Piliscsévi „Aranykapu” Egységes Óvoda-bölcsőde**

# 1.Bevételek

Az intézmény 2015. évi működésének finanszírozásához 50.320 eFt szükséges. Ehhez 44.774 eFt-tal járul hozzá az állam, az intézmény pénzmaradványa 2.126 eFt, az önkormányzati hozzájárulás összege pedig 3.420 eFt.

# 2. Kiadások

*Személyi kiadások*

Az intézmény engedélyezett személyi ellátottsága 14 fő.

Az alapilletményeket a közalkalmazotti bértábla alapján tervezte az intézményvezető, 5 fő soros lépővel, ill. a garantált bérminimumra való kiegészítéssel, figyelembe véve a pedagógusok szeptemberi illetmény emelését.

A bértömeg tartalmazza továbbá a GYED-en lévő dolgozó bérét is, mely álláshelyre lehetőség szerint helyettesítőt alkalmaz a vezető.

Tervezett kötelező pótlékok: 1 fő magasabb vezetői, 1 fő vezető helyettesi, 4 fő nemzetiségi, 1 fő munkaközösség-vezetői pótlék, 2 fő szociális ágazati pótlék, és 1 fő mentorpedagógusnak megítélt kereset kiegészítés.

A táblázatok tartalmazzák a kötelező 2%-os kereset kiegészítést, valamint 12.000-.Ft/év/fő számlavezetési díjat.

A dologi kiadásokat az előző évi szinten terveztük.

Kérem a tisztelt Képviselő-testületet, hogy az előterjesztést tárgyalja meg, majd döntsön a 2014. évi költségvetés tárgyában.

Piliscsév, 2015. február 5.

Kosztkáné Rokolya Bernadett sk.

polgármester